Likumprojekts

**Grozījumi Ugunsdrošības un ugunsdzēsības likumā**

Izdarīt Ugunsdrošības un ugunsdzēsības likumā (Latvijas Republikas Saeimas un Ministru Kabineta Ziņotājs, 2002, 23. nr.; 2003, 2., 13., 23. nr.; 2004, 9. nr.; 2005, 2., 14. nr.; 2006, 14. nr.; 2008, 3. nr.; Latvijas Vēstnesis, 2010, 21., 205. nr.; 2011, 58. nr.; 2012, 50. nr.; 2013, 142. nr.) šādus grozījumus:

1. Papildināt likumu ar IV nodaļu šādā redakcijā:

"**IV nodaļa**

**Administratīvā atbildība ugunsdrošības jomā un kompetence sodu piemērošanā**

**55. pants. Administratīvā atbildība ugunsdrošības jomā**

(1) Par darbībām, kas veiktas, neievērojot normatīvajos aktos noteiktās ugunsdrošības prasības, – izsaka brīdinājumu vai piemēro naudas sodu fiziskajām personām no sešām līdz piecdesmit sešām naudas soda vienībām, juridiskajām personām – no piecdesmit sešām līdz divsimt astoņdesmit naudas soda vienībām.

(2) Par normatīvajos aktos noteikto ugunsdrošības prasību neievērošanu, kas izpaudusies kā bezdarbība, kuras rezultātā izcēlies ugunsgrēks, – piemēro naudas sodu fiziskajām personām no divdesmit astoņām līdz astoņdesmit sešām naudas soda vienībām, juridiskajām personām – no divsimt astoņdesmit līdz astoņsimt sešdesmit naudas soda vienībām.

(3) Par kūlas dedzināšanu – piemēro naudas sodu fiziskajām personām no piecdesmit sešām līdz simt četrdesmit naudas soda vienībām.

**56. pants. Kompetence sodu piemērošanā**

(1)Administratīvā pārkāpuma procesu par šā likuma 55. panta pirmajā un otrajā daļā paredzētajiem administratīvajiem pārkāpumiem veic Valsts ugunsdzēsības un glābšanas dienests.

(2) Administratīvā pārkāpuma procesu par šā likuma 55. panta trešajā daļā paredzēto administratīvo pārkāpumu veic pašvaldību administratīvās komisijas."

2. Papildināt pārejas noteikumus ar 8. punktu šādā redakcijā:

"8. Šā likuma IV nodaļa stājas spēkā vienlaikus ar Administratīvo pārkāpumu procesa likumu."

Iekšlietu ministrs

Rihards Kozlovskis